62023TJ1093_RES
Kawża T-1093/23
AH
vs
Il-Kummissjoni Ewropea
Sentenza tal-Qorti Ġenerali (Ir-Raba’ Awla Estiża) tat‑22 ta’ Jannar 2025
“Servizz pubbliku – Membri tal-persunal bil-kuntratt – Remunerazzjoni – Allowance ta’ espatrijazzjoni – Rifjut ta’ għoti tal-allowance ta’ espatrijazzjoni – Kalkolu tal-perijodu ta’ riferiment ta’ ħames snin – Artikolu 4(1)(a) tal-Anness VII tar-Regolamenti tal-Persunal – Responsabbiltà”
Uffiċjali – Remunerazzjoni – Allowance ta’ espatrijazzjoni – Kundizzjonijiet għall-għoti – Residenza abitwali barra mill-Istat Membru ta’ impjieg matul il-perjodu ta’ riferiment – Applikazzjoni fil-każ ta’ kuntratti suċċessivi konklużi bejn il-persuna kkonċernata u diversi istituzzjonijiet li jinsabu fil-post ta’ impjieg – Żamma tal-benefiċċju tal-allowance ta’ espatrijazzjoni
(Regolamenti tal-Persunal, Anness VII, Artikolu 4(1)(a))
(ara l-punti 32 sa 34, 36 sa 42, u 44 sa 47)
Rikorsi tal-uffiċjali – Ġurisdizzjoni sħiħa – Tilwim ta’ natura pekunjarja fis-sens tal-Artikolu 91(1) tar-Regolamenti tal-Persunal – Kunċett – Azzjoni intiża li jinkiseb il-ħlas retroattiv tal-allowance ta’ espatrijazzjoni – Inklużjoni
(Regolamenti tal-Persunal, Artikolu 91(1))
(ara l-punti 50 sa 53)
Sunt
Adita b’rikors minn AH, membru tal-persunal bil-kuntratt, il-Qorti Ġenerali, bħala Awla Estiża, annullat id-deċiżjoni tal-Uffiċċju “Amministrazzjoni u Ħlas tal-Intitolamenti Individwali” (PMO) tal-Kummissjoni Ewropea li rrifjutat li tagħti lil AH il-benefiċċju tal-allowance ta’ espatrijazzjoni (iktar ’il quddiem id-“deċiżjoni kkontestata”). Filwaqt li għamlet dan, il-Qorti Ġenerali ppreċiżat iċ-ċirkustanzi li fihom għandu jingħata d-dritt għall-benefiċċju tal-allowance ta’ espatrijazzjoni lill-membri tal-persunal bil-kuntratt.
Ir-rikorrent, ċittadin Taljan li kien ilu jgħix fi Brussell minn Mejju 2017, kien ġie rreklutat bħala membru tal-persunal bil-kuntratt mal-Kumitat tar-Reġjuni għall-perijodu ta’ bejn l-1 ta’ Ottubru 2022 u t-30 ta’ Settembru 2023. Meta stabbilixxa d-drittijiet pekunjarji tiegħu mad-dħul tiegħu fis-servizz mal-Kumitat tar-Reġjuni, dan tal-aħħar ta lir-rikorrent l-allowance ta’ espatrijazzjoni msemmija fl-Artikolu 69 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), ikkalkolata konformement mal-Artikolu 4(1)(a) tal-Anness VII tal-imsemmija Regolamenti tal-Persunal.
Wara li ġie rreklutat għall-pożizzjoni ta’ membru tal-persunal bil-kuntratt mas-Segretarjat Ġenerali tal-Kunsill (SĠK), ir-rikorrent temm il-kariga tiegħu mal-Kumitat tar-Reġjuni fil‑31 ta’ Jannar 2023. L-għada, huwa beda l-kariga tiegħu mas-SĠK.
Ma dan id-dħul fis-servizz tal-aħħar, il-PMO kkomunikalu d-deċiżjoni kkontestata li kienet tgħid li huwa ma kellux dritt għall-benefiċċju tal-allowance ta’ espatrijazzjoni għaliex, minn naħa, l-impjieg tiegħu fi ħdan is-SAK kien jikkostitwixxi dħul ġdid fis-servizz. Min-naħa l-oħra, huwa kien jaħdem u kien jirrisjedi fil-Belġju matul il-perijodu kollu ta’ riferiment ta’ ħames snin, li kien jiddetermina dan id-dritt, previst fit-tieni inċiż tal-Artikolu 4(1)(a) tal-Anness VII tar-Regolamenti tal-Persunal, li kien ġie stabbilit mill‑1 ta’ Awwissu 2017 sal‑31 ta’ Lulju 2022, jiġifieri ħames snin li kienu jiskadu sitt xhur qabel l‑1 ta’ Frar 2023, id-data tar-reklutaġġ tar-rikorrent mis-SĠK.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali rrilevat li l-allowance ta’ espatrijazzjoni għandha l-għan li tikkumpensa l-piżijiet u l-iżvantaġġi partikolari li jirriżultaw mid-dħul fis-servizz mal-Unjoni għall-uffiċjali u għall-membri tal-persunal li jkunu, minħabba f’hekk, obbligati jittrasferixxu r-residenza tagħhom mill-Istat tad-domiċilju tagħhom għall-Istat ta’ impjieg u li jintegraw ruħhom f’ambjent ġdid.
Fil-każ ineżami, is-sitwazzjoni tar-rikorrent, hekk kif stabbilita fil-mument tad-dħul fis-servizz tiegħu mal-Kumitat tar-Reġjuni, ma nbidlitx fil-mument tad-dħul fil-kariga tiegħu mas-SĠK. L-istess japplika għal dak li jikkonċerna l-piżijiet u l-iżvantaġġi li l-allowance ta’ espatrijazzjoni kienet intiża li tikkumpensa. Għaldaqstant, ma kienx hemm interruzzjoni ratione temporis bejn il-kuntratt konkluż mal-Kumitat tar-Reġjuni u dak konkluż mas-SĠK. Barra minn hekk, peress li l-Kumitat tar-Reġjuni u s-SĠK kienu jinsabu fil-Belġju, il-bidla fl-impjieg ma wasslitx għal bidla fl-Istat tal-impjieg.
F’dan ir-rigward, l-assenza ta’ interruzzjoni ratione temporis bejn il-kuntratti konklużi mir-rikorrent suċċessivament mal-Kumitat tar-Reġjuni u mas-SĠK, kif ukoll il-fatt li huwa ma bidilx l-Istat tal-impjieg, kienu jippermettu li jiġi konkluż li, minkejja l-bidla tal-persuna li timpjega, f’dan il-każ kienet teżisti kontinwità bejn il-kuntratti tar-rikorrent li kienet tiġġustifika t-tiġdid tad-dritt tiegħu għall-benefiċċju tal-allowance ta’ espatrijazzjoni ddeterminata meta daħal fis-servizz mal-Kumitat tar-Reġjuni.
Konsegwentement, il-Qorti Ġenerali qieset li l-PMO wettaq żball manifest ta’ evalwazzjoni u żball ta’ liġi fir-rigward tal-interpretazzjoni tal-Artikolu 4(1) tal-Anness VII tar-Regolamenti tal-Persunal, meta rrifjuta lir-rikorrent id-dritt għall-benefiċċju tal-allowance ta’ espatrijazzjoni meta ġie impjegat fi ħdan is-SĠK.
Fit-tieni lok, il-Qorti Ġenerali fakkret li, f’tilwim ta’ natura pekunjarja, il-Qorti Ġenerali għandha ġurisdizzjoni sħiħa, konformement mat-tieni sentenza tal-Artikolu 91(1) tar-Regolamenti tal-Persunal, li jagħtiha l-kompitu li ssib soluzzjoni sħiħa għat-tilwim li jitressqu quddiemha, jiġifieri li tagħti deċiżjoni dwar id-drittijiet u l-obbligi kollha tal-membru tal-persunal, ħlief jekk tirrinvija lill-istituzzjoni inkwistjoni l-eżekuzzjoni, taħt is-sorveljanza tagħha, ta’ din il-parti tas-sentenza taħt il-kundizzjonijiet speċifiċi li hija tistabbilixxi.
“[K]wistjonijiet ta’ natura pekunjarja” fis-sens tal-imsemmija dispożizzjoni ma humiex biss l-azzjonijiet għal responsabbiltà mressqa mill-uffiċjali kontra istituzzjoni, iżda wkoll dawk l-azzjonijiet kollha li huma intiżi għall-ħlas minn naħa ta’ istituzzjoni lil membru tal-persunal ta’ somma li huwa jqis li tkun dovuta lilu skont ir-Regolamenti tal-Persunal jew skont att ieħor li jirregola r-relazzjonijiet ta’ xogħol tagħhom. Hija, għaldaqstant, il-qorti tal-Unjoni li għandha, jekk ikun il-każ, tiddeċiedi fil-konfront ta’ istituzzjoni kundanna għall-ħlas ta’ somma li r-rikorrent ikollu dritt għaliha bis-saħħa tar-Regolamenti tal-Persunal jew ta’ att ġuridiku ieħor.
Għaldaqstant, il-Qorti Ġenerali kkonkludiet li r-rikorrent kellu dritt għall-allowance ta’ espatrijazzjoni mill‑1 ta’ Frar 2023, jiġifieri mid-data tar-reklutaġġ tiegħu mis-SĠK.